b'\n_START_ARTICLE_\nToma\xc5\xbe Ogris\n_START_SECTION_\n\xc5\xbdivljenje in delo\n_START_PARAGRAPH_\nPo maturi na Zvezni gimnaziji za Slovence v Celovcu (1965) in strokovnega izobra\xc5\xbeevanja na celov\xc5\xa1ki Pedago\xc5\xa1ki akademiji je bil osnovno\xc5\xa1olski ter glavno\xc5\xa1olski u\xc4\x8ditelj zgodovine, nem\xc5\xa1\xc4\x8dine in sloven\xc5\xa1\xc4\x8dine. Slu\xc5\xbeboval v ve\xc4\x8d krajih Ju\xc5\xbene Koro\xc5\xa1ke. Kasneje je pou\xc4\x8deval na Pedago\xc5\xa1ki akademiji didaktiko in metodiko dvojezi\xc4\x8dnega pouka (1983-1994). Med letoma 1995 in 2007 je bil De\xc5\xbeelni \xc5\xa1olski in\xc5\xa1pektor za dvojezi\xc4\x8dno \xc5\xa1olstvo ter vodja Manj\xc5\xa1inskega \xc5\xa1olskega oddelka za (avstrijsko) Koro\xc5\xa1ko._NEWLINE_Med letoma 1976 in 1991 je urejal list za dijake Mladi rod ter od leta 1984 vodil istoimensko u\xc4\x8diteljesko dru\xc5\xa1tvo. Med letoma 1972 in 1984 je bil podpredsednik, 1984 - 1990 predsednik osrednje Slovenske prosvetne zveze (SPZ) v Celovcu. Leta 1992 je bil pobudnik ter prvi predsednik Delovne skupnosti Avstrijskih narodnosti v Socialilsti\xc4\x8dni stranki Avstrije._NEWLINE_Med letoma 1989 in 1999 je bil predsednik Slovenskega prosvetnega dru\xc5\xa1tva Radi\xc5\xa1e, ki je od leta 1989 izdajalo odmevni ob\xc4\x8dinski list Na\xc5\xa1a vas / Unser Dorf.\n_START_SECTION_\nPublicisti\xc4\x8dno delovanje\n_START_PARAGRAPH_\nToma\xc5\xbe Ogris pi\xc5\xa1e v sloven\xc5\xa1\xc4\x8dini in nem\xc5\xa1\xc4\x8dini ter je avtor \xc5\xa1tevilnih besedil o dvojezi\xc4\x8dni vzgoji in izobra\xc5\xbeevanju, o dvojezi\xc4\x8dnosti ter o medkulturnem spoznavanju na Koro\xc5\xa1kem. Je tudi avtor literarnih del, ob\xc4\x8dinske kronike oz. zgodovine, spominske literature (npr. pri\xc4\x8de \xc4\x8dasa in njegove matere Anisje Ogris, rojena Deniskaja, po rodu Ukrainka) ter urednik slovenske literarne revije Rastje_NEWLINE_Njegova nare\xc4\x8dna knjiga Vamprat pa Hana, Domislice, \xc4\x8den\xc4\x8de, \xc5\xa1ale, la\xc5\xbei, ki je iz\xc5\xa1la leta 2014 v doma\xc4\x8dem poljanskem nare\xc4\x8dju Celov\xc5\xa1kega polja in ki zdru\xc5\xbeuje vesele zgodbice z Radi\xc5\xa1 je zanimiva ne le za doma\xc4\x8dine in ljubitelje hudomu\xc5\xa1ne literature temve\xc4\x8d tudi za strokovnjake s podro\xc4\x8dji jezikoslovja, dialektologije, terminologije, etnologije in drugih ved.'